Talle staaltjies oor hom is oorgelewer, byvoorbeeld dat hy in 1768 'n uitvoering van Mozart se Bastien und Bastienne (K.50) in sy tuin gereël het omdat die K.51, La Finta Semplice, as gevolg van hofintriges nie opgevoer kon word nie.
Sy aanspraak dat hy siekes met mesmerisme kon gesond maak, het skouspelagtig in duie gestort toe hy sonder sukses probeer het om 'n 18-jarige musikus van blindheid te genees. Tog het hy talle pasiënte met 'n verskeidenheid klagtes se pyn verminder tot die argwaan van die mediese dokters van die tyd. Agterdog het ook gespruit uit die feit dat hy 'n klomp aanvallige jong dames "genees" het, terwyl sy eie vrou siek gebly het. 'n Mediese dokter het hom met 'n slenterslag gevang deur voor te gee dat hy aan 'n siekte ly en deur Mesmer genees is, en toe die gebeure gepubliseer wat die mesmeris se goeie naam aansienlik geskaad het.